Ichki ishlar organlarida ilmiy faoliyatni tashkil etish tartibi toʻgʻrisidagi nizomni tasdiqlash haqida
(order, 2024-03-30)

Oʻzbekiston Respublikasi Prezidentining 2024-yil 15-yanvardagi PQ-22-son “Kriminologiya sohasida ilmiy-amaliy tadqiqot ishlarini tashkil etish chora-tadbirlari toʻgʻrisida”gi qaroriga muvofiq buyuraman: 1. Ichki ishlar organlarida ilmiy faoliyatni tashkil etish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Ichki ishlar vazirligining (bundan buyon matnda Ichki ishlar vazirligi deb yuritiladi) idoraviy ilmiy tashkilotlarida (bundan buyon matnda idoraviy ilmiy tashkilotlar deb yuritiladi) ilmiy faoliyatni tashkil etish tartibini belgilaydi. 1. Mazkur Nizomda quyidagi asosiy tushunchalardan foydalaniladi: idoraviy ilmiy tashkilotlar — Ichki ishlar vazirligi tizimida ilmiy faoliyatni amalga oshiruvchi Ichki ishlar vazirligi Akademiyasi (bundan buyon matnda Akademiya deb yuritiladi), Ichki ishlar vazirligi Malaka oshirish instituti (bundan buyon matnda Malaka oshirish instituti deb yuritiladi) va Ichki ishlar vazirligi Jamoat xavfsizligi departamenti Yoʻl harakati xavfsizligi xizmati Yoʻl harakati xavfsizligi muammolarini oʻrganish markazi (bundan buyon matnda Yoʻl harakati xavfsizligi muammolarini oʻrganish markazi deb yuritiladi); ilmiy ishlanma — mualliflar tomonidan ichki ishlar organlari faoliyatiga joriy etish uchun taqdim etilgan ilmiy-tadqiqot natijalari; talabgor — idoraviy ilmiy tashkilotlarda ilmiy va pedagogik faoliyat olib borayotgan hamda ilmiy unvon yoki ilmiy daraja olishga daʼvogar shaxs. 2. Idoraviy ilmiy tashkilotlarda quyidagi yoʻnalishlar boʻyicha ilmiy faoliyat tashkil etiladi: Akademiyada “tezkor-qidiruv faoliyati”, “huquqbuzarliklar profilaktikasi faoliyati”, “ekspert-kriminalistika faoliyati”, “jazoni ijro etish faoliyati”, “probatsiya faoliyati”, “xizmat faoliyatini tarbiyaviy-psixologik taʼminlash” va “tashkiliy-shtab faoliyati” yoʻnalishlari; Malaka oshirish institutida “boshlangʻich kasbiy tayyorlash”, “maxsus kasbiy tayyorlash”, “qayta tayyorlash”, “malaka oshirish”, “yoʻl-patrul”, “pasport tizimini taʼminlash”, “jamoat tartibini saqlash”, “maxsus operatsiyalarni amalga oshirish” va “maʼmuriy-xoʻjalik taʼminoti” yoʻnalishlari; Yoʻl harakati xavfsizligi muammolarini oʻrganish markazida “yoʻl harakati xavfsizligi” yoʻnalishi. 3. Idoraviy ilmiy tashkilotlarda ilmiy-tadqiqot loyihalari Vazirlar Mahkamasining 2020-yil 9-martdagi 133-son qarori bilan tasdiqlangan Ilmiy-tadqiqot ishlariga davlat buyurtmasi toʻgʻrisidagi nizomga asosan amalga oshiriladi. 4. Idoraviy ilmiy tashkilotlarda oliy taʼlimdan keyingi taʼlimni tashkil etish Vazirlar Mahkamasining 2017-yil 22-maydagi 304-son qarori bilan tasdiqlangan Oliy taʼlimdan keyingi taʼlim toʻgʻrisidagi nizomga asosan amalga oshiriladi. 5. Ichki ishlar vazirligi tarkibiy va hududiy tuzilmalari rahbarlari har chorak yakunida oʻz xizmat faoliyatida yuzaga kelgan muammoli masalalardan kelib chiqib, falsafa doktori (PhD) va fan doktori (DSc) dissertatsiyalari mavzulari roʻyxatini yozma yoki elektron shaklda Akademiyaga taqdim etadi. 6. Akademiya falsafa doktori (PhD) va fan doktori (DSc) dissertatsiyalari mavzularini ular taqdim etilgan kundan eʼtiboran oʻn besh kun ichida ushbu mavzularning dolzarbligi va amaliy asoslanganligi boʻyicha oʻrganib chiqadi. Oʻrganish natijasiga koʻra, Akademiya falsafa doktori (PhD) va fan doktori (DSc) dissertatsiyalari mavzularining yagona roʻyxatini shakllantiradi va ushbu roʻyxatni har chorak yakunlangandan soʻng yigirma kun ichida Akademiya rasmiy veb-saytida eʼlon qiladi. Talabgorlar ushbu yagona roʻyxatdagi mavzulardan birini ixtiyoriy ravishda tanlab olgan holda dissertatsiya tadqiqotini amalga oshiradi. 7. Talabgorlarning falsafa doktori (PhD) va fan doktori (DSc) dissertatsiyalari himoyasini oʻtkazish Ilmiy darajalar beruvchi ilmiy kengash toʻgʻrisidagi nizomga (roʻyxat raqami 2893, 2017-yil 23-iyun) asosan amalga oshiriladi. 8. Talabgorlarga falsafa doktori (PhD) va fan doktori (DSc) ilmiy darajalarini berish Ilmiy darajalar berish tartibi toʻgʻrisidagi nizomga (roʻyxat raqami 2894, 2017-yil 23-iyun) asosan amalga oshiriladi. 9. Talabgorlarga dotsent (katta ilmiy xodim) va professor ilmiy unvonlarini berish Ilmiy unvonlar berish tartibi toʻgʻrisidagi nizomga (roʻyxat raqami 2793, 2016-yil 3-iyun) asosan amalga oshiriladi. 10. Ilmiy ishlanmalarni ichki ishlar organlari faoliyatiga joriy etishni tashkil etish uchun Ichki ishlar vazirligining tarkibiy va hududiy tuzilmalari rahbarlari ichidan Oʻzbekiston Respublikasi ichki ishlar vazirining buyrugʻi bilan oʻn bir kishidan iborat tarkibda Ilmiy ishlanmalarni ichki ishlar organlari faoliyatiga joriy etish kengashi (bundan buyon matnda Kengash deb yuritiladi) tashkil etiladi. Bunda: Akademiya boshligʻi — Kengash raisi; Malaka oshirish instituti boshligʻi — Kengash raisi oʻrinbosari; Akademiya masʼul xodimi — Kengash kotibi hisoblanadi. 11. Kengash faoliyatini doimiy ravishda jamoatchilik asosida amalga oshiradi. 12. Kengash yigʻilishi unda Kengash aʼzolarining uchdan ikki qismi ishtirok etganida vakolatli hisoblanadi. 13. Kengash yigʻilishi har oyda bir marta oʻtkaziladi. 14. Kengash yigʻilishi qarori u oʻtkazilgan kunning oʻzida Kengashning barcha aʼzolari tomonidan imzolanadigan, Kengash raisi tomonidan tasdiqlanadigan yigʻilish bayonnomasida qayd etiladi. 15. Ilmiy ishlanma ichki ishlar organlari faoliyatiga joriy etilishi uchun muallif ilmiy ishlanmasini ushbu ilmiy ishlanmasi tayyor boʻlgan kunning oʻzida Akademiya ilmiy-amaliy jurnali tahririyatiga taqdim etadi. 16. Akademiya ilmiy-amaliy jurnali tahririyati muallifning ilmiy ishlanmasi kelib tushgan kundan eʼtiboran oʻn ish kuni ichida unda koʻrsatilgan maʼlumotlarni oʻrganib chiqadi. 17. Muallifning ilmiy ishlanmasi ilmiy maqolaga qoʻyiladigan talablarga javob bermasa (mualliflik huquqini oʻzlashtirib olishga (plagiatga) yoʻl qoʻyganligi yoki soxta maʼlumotdan foydalanganligi aniqlangan hollarda), Akademiya ilmiy-amaliy jurnali tahririyati muallifga kamchiliklarni bartaraf etib, ilmiy ishlanmani qayta topshirishi mumkinligi toʻgʻrisida u kelib tushgan kundan eʼtiboran oʻn besh ish kuni ichida yozma yoki elektron shaklda maʼlum qiladi. 18. Akademiya ilmiy-amaliy jurnali tahririyati oʻrganish natijasiga koʻra ilmiy maqolaga qoʻyiladigan talablarga javob beradigan ilmiy ishlanmani u taqdim etilgan vaqtdan boshlab bir oy muddatda Akademiya ilmiy-amaliy jurnalining navbatdagi sonida chop etilishini taʼminlaydi. 19. Akademiya chop etilgan ilmiy ishlanmani u chop etilgan vaqtdan boshlab uch ish kuni ichida ichki ishlar organlarining faoliyatiga joriy etish (qonunchilik va huquqni qoʻllash amaliyotini takomillashtirishda foydalanish) uchun Ichki ishlar vazirligining tegishli tarkibiy yoki hududiy tuzilmasiga taqdim etadi. 20. Ichki ishlar vazirligining tegishli tarkibiy yoki hududiy tuzilmasi ilmiy ishlanmani u taqdim etilgan vaqtdan boshlab olti oy ichida ichki ishlar organlarining faoliyatiga joriy etish (qonunchilik va huquqni qoʻllash amaliyotini takomillashtirishda foydalanish) choralarini koʻradi. Bunda, muallif ilmiy ishlanmani ichki ishlar organlarining faoliyatiga joriy etish jarayonida ekspertlik jihatidan koʻmaklashadi. 21. Ichki ishlar vazirligining tegishli tarkibiy yoki hududiy tuzilmasi rahbari ilmiy ishlanma ichki ishlar organlarining faoliyatiga joriy etilgan (qonunchilik va huquqni qoʻllash amaliyotini takomillashtirishda foydalanilgan) vaqtdan boshlab uch ish kuni ichida bu toʻgʻrisida maʼlumotnomani tasdiqlaydi va uni koʻrib chiqish uchun Kengashga taqdim etadi. 22. Kengash taqdim etilgan maʼlumotnomadagi faktlarning haqqoniy ekanligini u taqdim etilgan kundan boshlab bir oy ichida koʻrib chiqadi. 23. Kengash taqdim etilgan maʼlumotnomani koʻrib chiqish natijasiga koʻra quyidagi xulosalardan birini tasdiqlaydi: maʼlumotnomadagi faktlar haqqoniy boʻlsa, ilmiy ishlanmaning ichki ishlar organlari faoliyatiga joriy etilganligi haqida; maʼlumotnomadagi faktlar haqqoniy boʻlmasa, ilmiy ishlanmani ichki ishlar organlari faoliyatiga joriy etish boʻyicha bajarilishi zarur boʻlgan chora-tadbirlar haqida. 24. Ilmiy ishlanmaning ichki ishlar organlari faoliyatiga joriy etilganligi haqidagi xulosa Kengash tomonidan Ichki ishlar vazirligining blankasida rasmiylashtiriladi va unda quyidagi maʼlumotlar bayon etiladi: xulosaning nomi, raqami va tasdiqlangan vaqti; muallifning lavozimi, familiyasi, ismi, otasining ismi; ilmiy ishlanma ichki ishlar organlarining qaysi faoliyat yoʻnalishi boʻyicha tayyorlanganligi; ilmiy ishlanmaning Akademiya ilmiy-amaliy jurnalida eʼlon qilinganligi; ilmiy ishlanmada ishlab chiqilgan mualliflik taʼrifi, tasnifi yoki taklifi; taklifning joriy etilganligi (qonunchilik va huquqni qoʻllash amaliyotini takomillashtirishda foydalanilganligi); kutilayotgan natija. 25. Kengash kotibi ilmiy ishlanmaning ichki ishlar organlari faoliyatiga joriy etilganligi haqidagi xulosalarning hisobini tizimli ravishda yuritadi. Ushbu xulosalar alohida yigʻmajildda jamlanadi va ularning raqami qatʼiy ketma-ketlikda beriladi. Ilmiy ishlanmaning ichki ishlar organlari faoliyatiga joriy etilganligi haqidagi xulosalar har oy yakunida Akademiyaning rasmiy veb-saytida eʼlon qilib boriladi, bundan yopiq xulosalar mustasno. 26. Mualliflarning apellatsiya shikoyatlarini koʻrib chiqish uchun Oʻzbekiston Respublikasi ichki ishlar vazirining buyrugʻi bilan besh nafar ilmiy darajaga ega ichki ishlar organlari rahbar xodimlaridan iborat tarkibda Apellatsiya komissiyasi tashkil etiladi. Kengash aʼzolarining Apellatsiya komissiyasi tarkibiga kiritilishiga yoʻl qoʻyilmaydi. 27. Kengashning xulosasidan norozi boʻlgan mualliflar Kengash yigʻilishi natijalari eʼlon qilingan kundan boshlab bir oy ichida Apellatsiya komissiyasiga yozma yoki elektron shaklda apellatsiya shikoyati berishlari mumkin. Bunda, Apellatsiya komissiyasi apellatsiya shikoyati bilan murojaat qilgan muallifni shikoyat koʻrib chiqilishidan ikki kun oldin uni koʻrib chiqish vaqti va joyi haqida ogohlantiradi. 28. Apellatsiya komissiyasi apellatsiya shikoyatini, u kelib tushgan kundan boshlab uch kun muddat ichida koʻrib chiqadi. Bunda, apellatsiya shikoyati bilan murojaat qilgan muallif mazkur shikoyatni koʻrib chiqishda ishtirok etish huquqiga ega. 29. Apellatsiya komissiyasi unda aʼzolarning kamida uchdan ikki qismi ishtirok etganda vakolatli hisoblanadi. Apellatsiya komissiyasining qarori oddiy koʻpchilik ovoz bilan qabul qilinadi va majlisda ishtirok etgan barcha aʼzolar tomonidan tasdiqlanadigan bayonnoma bilan rasmiylashtiriladi. 30. Apellatsiya komissiyasi ilmiy ishlanmani, ilmiy ishlanmaning ichki ishlar organlarining faoliyatiga joriy etilganligi (qonunchilik va huquqni qoʻllash amaliyotini takomillashtirishda foydalanilganligi) haqidagi maʼlumotnomani va xulosani oʻrganib chiqadi. 31. Apellatsiya shikoyatini koʻrib chiqish natijalari boʻyicha Apellatsiya komissiyasi tomonidan quyidagi qarorlardan biri qabul qilinadi: Kengashning ilmiy ishlanmani ichki ishlar organlari faoliyatiga joriy etish boʻyicha bajarilishi zarur boʻlgan chora-tadbirlar haqidagi qarorini oʻzgarishsiz qoldirish; Kengashning ilmiy ishlanmani ichki ishlar organlari faoliyatiga joriy etish boʻyicha bajarilishi zarur boʻlgan chora-tadbirlar haqidagi qarorini bekor qilish. Kengashning qarori bekor qilingan hollarda Kengash Apellatsiya komissiyasining qarori qabul qilingan kunning oʻzida ilmiy ishlanmaning ichki ishlar organlari faoliyatiga joriy etilganligi haqidagi xulosani tasdiqlaydi. 32. Apellatsiya komissiyasi apellatsiya shikoyati bilan murojaat qilgan muallifga oʻz qarorini u qabul qilingan kunning oʻzida maʼlum qilishi kerak. 33. Apellatsiya komissiyasi qarori ustidan muallif yuqori turuvchi organga yoki sudga shikoyat qilishi mumkin. 34. Idoraviy ilmiy tashkilotlarning ilmiy darajaga ega xodimlari va xizmatchilariga qoʻshimcha haq toʻlash Vazirlar Mahkamasining 2019-yil 24-dekabrdagi 1030-son “Ilm-fan va taʼlim sohasidagi davlat tashkilotlarida ilmiy, ilmiy-pedagogik va mehnat faoliyati bilan shugʻullanuvchi ilmiy darajaga ega xodimlarga qoʻshimcha haq toʻlash tartibi toʻgʻrisida”gi qaroriga asosan amalga oshiriladi. Bunda, idoraviy ilmiy tashkilotlarning ilmiy darajaga ega xodimlari va xizmatchilariga qoʻshimcha haq belgilash boʻyicha kollegial organi (bundan buyon matnda Kollegial organ deb yuritiladi) Akademiya kengashi hisoblanadi. 35. Qoʻshimcha haq olish huquqiga ega boʻlgan idoraviy ilmiy tashkilotlar xodimlari va xizmatchilarining arizalarini umumlashtirish va Kollegial organ yigʻilishida koʻrib chiqish uchun hujjatlarni tayyorlash boʻyicha ishchi komissiya (bundan buyon matnda Ishchi komissiya deb yuritiladi) tarkibi har yili dekabr oyida Kollegial organ qarori bilan yetti kishidan iborat tarkibda tasdiqlanadi. 36. Ishchi komissiya tarkibi Akademiya boshligʻining ilmiy ishlar va innovatsiyalar boʻyicha oʻrinbosari va mutaxassislik kafedralari boshliqlari hisobidan shakllantiriladi. 37. Idoraviy ilmiy tashkilotlarning ilmiy darajaga ega xodimlari va xizmatchilari har oyning oʻninchi sanasiga qadar Ishchi komissiyaga quyidagi hujjatlarni yozma yoki elektron shaklda taqdim etadi: qoʻshimcha haq belgilash haqida ariza; bevosita rahbarining taqdimnomasi; bajarilgan ishlarni tasdiqlovchi hujjatlar va nashr etilgan ilmiy, oʻquv, uslubiy ishlanmalar nusxalari. 38. Ishchi komissiya har oyning yigirmanchi sanasiga qadar: qoʻshimcha haq belgilash haqida kelib tushgan arizalarni umumlashtiradi; bajarilgan ishlarni tasdiqlovchi hujjatlar va nashr etilgan ilmiy, oʻquv, uslubiy ishlanmalar nusxalarini oʻrganadi; qoʻshimcha haq belgilash yoki uni belgilashni rad etish haqida xulosa qabul qiladi. 39. Idoraviy ilmiy tashkilotlarning ilmiy darajaga ega xodimlari va xizmatchilari tomonidan bajarilgan ishlarni tasdiqlovchi hujjatlar va nashr etilgan ilmiy, oʻquv, uslubiy ishlanmalar Vazirlar Mahkamasining 2019-yil 24-dekabrdagi 1030-son qarori bilan tasdiqlangan Ilm-fan va taʼlim sohasidagi davlat tashkilotlarida ilmiy, ilmiy-pedagogik va mehnat faoliyati bilan shugʻullanuvchi ilmiy darajaga ega xodimlarga qoʻshimcha haq toʻlash tartibi toʻgʻrisidagi nizomning 2, 3-boblarida belgilangan talablarga muvofiq kelmagan hollarda Ishchi komissiya unga qoʻshimcha haq belgilashni rad etish haqida xulosa qabul qiladi. Ishchi komissiya ariza bilan murojaat qilgan xodimni (xizmatchini) oʻz qarori haqida u qabul qilingan kunning oʻzida yozma yoki elektron shaklda xabardor qiladi. 40. Ishchi komissiya qoʻshimcha haq belgilash haqida xulosa qabul qilgan hollarda ushbu xulosa qabul qilingan kundan boshlab uch ish kuni ichida uni koʻrib chiqish uchun Kollegial organga taqdim etadi. Kollegial organ Ishchi komissiya xulosasi kelib tushgan kundan boshlab oʻn ish kuni ichida ushbu xulosadagi maʼlumotlarni (qoʻshimcha haq belgilash miqdori va muddatini) koʻrib chiqib, idoraviy ilmiy tashkilotlarning ilmiy darajaga ega xodimlari va xizmatchilariga qoʻshimcha haq belgilash toʻgʻrisida qaror qabul qiladi. Akademiya Kollegial organning qoʻshimcha haq belgilash toʻgʻrisidagi qarori nusxasini ushbu qaror qabul qilingan kundan boshlab uch ish kuni ichida vakolatli rahbarga (ariza bilan murojaat qilgan xodim yoki xizmatchiga qoʻshimcha haq toʻlash haqidagi buyruqni qabul qilish vakolatiga ega mansabdor shaxsga) taqdim etadi. Kollegial organning qarori asosida ushbu qaror taqdim etilgan kundan boshlab bir oy muddatda vakolatli rahbar ariza bilan murojaat qilgan xodim yoki xizmatchiga qoʻshimcha haq toʻlash toʻgʻrisida buyruq qabul qiladi. 41. Ichki ishlar organlarining ilmiy tashkilot hisoblanmagan tuzilmalari ilmiy darajaga ega xodimlari, xizmatchilari, harbiy xizmatchilari va Ichki ishlar vazirligi kadrlarining amaldagi zaxirasiga kiritilgan xodimlariga qoʻshimcha haq toʻlash Vazirlar Mahkamasining 2019-yil 24-dekabrdagi 1030-son qarori bilan tasdiqlangan Ilm-fan va taʼlim sohasidagi davlat tashkilotlarida ilmiy, ilmiy-pedagogik va mehnat faoliyati bilan shugʻullanuvchi ilmiy darajaga ega xodimlarga qoʻshimcha haq toʻlash tartibi toʻgʻrisidagi nizomning 26-bandida va ushbu Nizomning 4-bobida belgilangan tartibda amalga oshiriladi. 42. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradi.